Orkla (selskap)

Orkla ASA () er et av Norges største børsnoterte selskaper. Orkla er en ledende leverandør av merkevarer til dagligvarehandel, storhusholdning, faghandel, apotek og bakerimarkedet. Norden, Baltikum og utvalgte land i Sentral-Europa er Orklas hovedmarkeder. I tillegg har konsernet sterke posisjoner innenfor utvalgte produktgrupper i India. 

Orkla ASA er notert på Oslo Børs og har hovedkontor i Oslo. Orkla hadde 18.510 ansatte pr. 31. desember 2018. Konsernet hadde i 2018 en omsetning på 40,8 mrd. kroner.

I dag omfatter Orkla blant annet Sætre, Stabburet, Nidar, Idun Industri, Lilleborg og Borregaard. 

Orkla produserer gjennom merkevareselskapet Stabburet blant annet frossenpizzaene Grandiosa og Big One, ketchupen fra Idun og syltetøy fra Nora. Det produseres og selges også renholdsprodukter for både det private og profesjonelle markedet gjennom Lilleborg og Lilleborg Profesjonell. Andre kjente merkevareselskaper Orkla eier i dag, er Pierre Robert, Sætre og Panda.

Historie 
Orkla har sine røtter tilbake til gruvedriften på Løkken Verk i 1654. Det moderne Orkla ble grunnlagt i 1904 av Christian Thams, under navnet Orkla Grube-Aktiebolag. Christian Thams, med Mandals-rederen Christian Salvesen som finansiell partner, tok opp igjen gruvedriften på Løkken Verk etter at den hadde ligget nede noen år. Orkla ASA regner likevel 1654 som sitt stiftelsesår, og feiret 350-årsjubilieum i 2004. Gruvedriften på Løkken tok slutt i 1987.

Fra 2005 til 2011 eide Orkla det metallproduserende selskapet Elkem. Det ble solgt til China National Bluestar Group Co. for 12 milliarder kroner.

20. august 2012 ble det offentliggjort at Orkla ASA kjøper 90 % av aksjene i selskapet Rieber & Søn fra familien Rieber for 6,1 mrd kroner. Kjøpet skal godkjennes av Europakommisjonen. Blant Rieber og Søns varemerker er Toro (supper og sauser), Mr. Lee (nudler og woksauser), Ming og Geisha (ris), Heistad (sukkerfritt syltetøy), Vossafår (spekemat), Lierne Bakeri og Vestlandslefsa. Tidligere fantes også varemerket Denja (salater, pålegg, majones), men denne delen er blitt nedlagt av Orkla.

Virksomheter 
Orklas merkevarevirksomhet består av fire forretningsområder: Orkla Foods, Orkla Confectionery & Snacks, Orkla Care og Orkla Food Ingredients. Orkla har i tillegg virksomhet organisert under forretningsområdet Orkla Investments, som består av Hydro Power, eiendom og finansielle eiendeler, i tillegg til investeringene i Jotun (42,5 % eierandel).

Orkla Foods 
Orkla Foods omfatter Orklas ti matvarevirksomheter i Norden, Baltikum, Østerrike, Tsjekkia og India. Selskapene som inngår i forretningsområdet er Orkla Foods Norge, Orkla Foods Sverige, Orkla Foods Danmark, Orkla Foods Finland, Põltsamaa Felix i Estland, Spilva i Latvia, Suslavicius-Felix i Litauen, Felix i Østerrike, Vitana Group i Tsjekkia og MTR Foods i India.

Realisering av kostnadssynergier fra integrasjonen av Rieber & Søn var i henhold til plan i 2014. I tillegg ble omfattende redesignprosjekter igangsatt for å redusere kompleksiteten i fabrikkstrukturen. For å optimalisere og effektivisere salgsarbeidet samt gjøre Orkla til en enda bedre samarbeidspartner for handelen, har flere selskaper reorganisert det ytre salgsapparatet.

Driftsinntektene for Orkla Foods i 2014 ble  mill. kroner, og forretningsområdet oppnådde en EBIT (adj.) på  mill. kroner. Orkla Foods hadde  ansatte pr. 31. desember 2014.

Kjente merkevarer: Grandiosa, Stabburet, Nugatti, TORO, Idun, Nora, Kalles, Abba, Beauvais, Den Gamle Fabrik.

Orkla Foods Norge AS er en av de største merkevareleverandørene av mat i Norge. Selskapet står bak merkevarer som Stabburet, Toro, Stabbur-makrell, Nora, Vossafår, Denja, Stabburet Leverpostei, Pizza Grandiosa, Fun Light, Vestlandslefsa, Gøy og Idun. Produktporteføljen til selskapet teller ca 1300 produkter, fordelt innen de fleste kategorier i norsk dagligvare. Orkla Foods Norge er heleid av Orkla ASA

Selskapet har fabrikker på en rekke steder i Norge, som i Fredrikstad, Stranda, Arna og Elverum.

Orkla Foods Norge ble etablert 1. oktober 2013, etter at Stabburet og Rieber & Søn ble slått sammen.

Orkla Confectionery & Snacks 
Orkla Confectionery & Snacks omfatter syv merkevarevirksomheter i Norden, Baltikum og Russland. Selskapene som inngår i Orkla Confectionery & Snacks er Orkla Confectionery & Snacks Norge (snacks, kjeks og godteri), Orkla Confectionery & Snacks Sverige (snacks og kjeks), Orkla Confectionery & Snacks Finland (snacks, kjeks og godteri), KiMs i Danmark (snacks), Latfood i Baltikum (snacks), Kalev i Estland (kjeks og godteri), NP Foods i Latvia (sjokolade, kjeks og kaker) og Chaka i Russland (nøtter).

Driftsinntektene for Orkla Confectionery & Snacks i 2014 ble  mill. kroner, og forretningsområdet oppnådde en EBIT (adj.) på 693 mill. kroner. Orkla Confectionery & Snacks hadde  ansatte pr. 31. desember 2014.

Kjente merkevarer: Nidar, Sætre, KiMs, Polly, Stratos, Smash, Göteborgs Kex, Panda, Taffel.

Orkla Care 
Orkla Care (tidligere Orkla Home & Personal) omfatter fem merkevarevirksomheter med hjemmemarkeder primært i Norden. Selskapene som inngår i Orkla Care er Orkla Home & Personal Care (vaskemidler og produkter til personlig pleie), Lilleborg Profesjonell (totalleverandør av hygiene- og rengjøringsløsninger), Orkla Health (kosttilskudd og helseprodukter), Pierre Robert Group (basisplagg til dame, herre og barn) og Orkla House Care (malerverktøy og rengjøringsprodukter).

I januar 2015 annonserte Orkla Care avtalen om kjøp av Cederroth. Kjøpet ble gjennomført i august 2015 og med kjøpet av Cederroth ble Orkla en av Nordens ledende leverandører av produkter innen personlig pleie, helse, sårpleie og vaskemidler. I februar 2015 gjennomførte Orkla Health oppkjøpet av det danske selskapet W. Ratje Frøskaller (WRF), som produserer og markedsfører fiberprodukter.

Driftsinntektene for Orkla Home & Personal i 2014 ble  mill. kroner, og forretningsområdet oppnådde en EBIT (adj.) på 852 mill. kroner. Orkla Home & Personal hadde  ansatte pr. 31. desember 2014.

Orkla Home & Personal skiftet navn til Orkla Care og Lilleborg byttet selskapsnavn til Orkla Home & Personal Care 18. november 2015.

Kjente merkevarer: Jif, Jordan, OMO, Zalo, Sun, Lano, Pierre Robert, Möller's, Nutrilett, Maxim.

Orkla Food Ingredients 
Orkla Food Ingredients er den ledende aktøren innen bakeriingredienser i Norden, og har i tillegg voksende markedsposisjoner i utvalgte land i Europa. Totalt ivaretas nærhet til kundemarkedet gjennom salgs- og distribusjonsselskaper i 19 land. De største produktgruppene er margarin og smørblandingsprodukter, bakehjelpemidler og -mikser til brød og kaker, marsipan samt gjær.

I desember inngikk Orkla Food Ingredients avtale om kjøp av 67 % av det finske selskapet Condite Oy. Dette er Finlands nest største salgs- og distribusjonsselskap innen bakeriingredienser. Avtalen er godkjent av finske konkurransemyndigheter og gjennomføres i 1. kvartal 2015.

Driftsinntektene for Orkla Food Ingredients i 2014 ble  mill. kroner, og forretningsområdet oppnådde en EBIT (adj.) på 345 mill. kroner. Orkla Food Ingredients hadde  ansatte pr. 31. desember 2014.

Kjente merkevarer: Idun Mors hjemmebakte, Odense (marsipan), Bakkedal, Unirea.

Orkla Investments 
Orkla har en rekke investeringer utenom merkevarevirksomheten, som er organisert under Orkla Investments. Forretningsområdet omfatter det tilknyttede og felleskontrollerte selskapet Jotun (eierandel 42,5 %). I tillegg inngår Hydro Power, eiendom og finansielle eiendeler i Orkla Investments.

Orklas konsernsjefer
 Nils K. Selte (11. april 2022 –)
 Jaan Ivar Semlitsch (august 2019 – 11. april 2022)
Terje Andersen (juni 2019 – august 2019)
 Peter A. Ruzicka (februar 2014 – juni 2019)
 Åge Korsvold (30. april 2012 – 2014)
 Bjørn M. Wiggen (8. september 2010 – 30. april 2012)
 Dag Jakob Opedal (24. januar 2005 – 2. juli 2010)
 Finn M. Jebsen (2001 – 24. januar 2005)
 Jens P. Heyerdahl d.y. (1979–2001)
 Per Palmer (1959–1979)
 Thorry Kiær (1938–1958)
 Nils Erik Lenander (1922–1938)
 August Nachmanson (1913–1922)
 Friedrich Esser (1910–1913)
 Christian Thams (1904–1910)

Orklas styreledere 
 Stein Erik Hagen  (2005–)
 Johan Fredrik Odfjell (2002–2005)
 Tom Ruud (2001–2002)
 Finn Hvistendahl (2000–2001)
 Leif Frode Onarheim (1991–1992)
 Jacob Wallenberg (1958–1970)
 Vice Häradshövding Marcus Wallenberg sr. (1912–1943)
 Hoffjegermester Thomas Nicolay Fearnley (–1912)

Orklas konsernledelse  
 Nils K. Selte – Konsernsjef
 Johan Clarin – Konserndirektør og leder for Orkla Food Ingredients
 Atle Vidar Nagel-Johansen – Konserndirektør og leder for Orkla Foods 
 Christer Grönberg – Konserndirektør, Konsernfunksjoner
 Sverre Prytz – Konserndirektør, M&A and Strategy
Kenneth Haavet – Konserndirektør, Orkla Consumer & Financial Investments
Harald Ullevoldsæter – Konserndirektør Finans og Økonomi
Ingvill T. Berg – Konserndirektør og leder for Orkla Confectionery & Snacks
Hege Holter Brekke – Konserndirektør og leder for Orkla Care
Håkon Mageli – Konserndirektør Kommunikasjon og Corporate Affairs

Markedsverdi 
Orklas markedsverdi på Oslo Børs var per 24. mars 2014 50,61 milliarder norske kroner. Orkla-aksjen handles under tickeren ORK. Det er 1,019 milliarder utestående aksjer i selskapet.

Referanser

Litteratur 
 Odd Harald Hauge Visst faen er det personlig Orkla - selskap og slagmark i mer enn 100 år, Kagge 2014 ISBN 9788248915263

Eksterne lenker 
 
 Historieoversikt på orkla.no

Norske industriselskaper
Norske næringsmiddelprodusenter
Etableringer i 1654
 
1650-årene i Norge
Selskaper etablert i 1650-årene